Jeg treffer Marina Tumanova en formiddag i kantina på Høgskulen i Volda. Hun er lett å kjenne igjen med fiolinkassen over skulderen.
– Da jeg var mindre, spilte jeg fiolin og sang mye. På universitetet i Litauen har jeg studert engelsk. Å studere i Volda har gitt meg sjansen til å konsentrere meg hundre prosent om musikk og drama igjen, sier hun. Hun ønsker å leve av musikk og teater. Når Tumanova avslutter engelskstudiene i Litauen, vil hun fortsette å studere musikk og drama i Norge. Kanskje når hun scenen.
Del av helheten – Musikk- og dramaundervisningen på høgskolen er veldig variert. Vi lærer alt fra å komponere musikk til å opptre på scenen. Jeg synes også det er et veldig høyt musikalsk nivå her, sier hun.
Marina Tumanova ved havna i Volda.
Tumanova har fått sjansen til å opptre både med husbandet på små konserter i kantina og spille fiolin med symfoniorkesteret. Snart skal hun spille på den store årlige 17. mai konserten.
– Det er artig at musikkstudiet er en integrert del av hele høgskolemiljøet. Jeg får følelsen av at vi gjør en jobb som de andre studentene setter pris på. Publikum som gir respons - god eller dårlig - er alltid inspirerende, forteller hun.
Positiv språkbarriere Marina Tumanova er ERASMUS-student. Hun deltar på et utvekslingsprogram hvor studenter tilbringer ett eller to semestre ved ulike utdannelsesinstitusjoner i hele Europa. Språkbarrierer er intet hinder. Det er Tumanova er levende eksempel på. – Da jeg kom til Volda, snakket jeg svært lite norsk. Jeg lærte meg språket av pur nødvendighet. All undervisning og alle pensumbøkene er på norsk, forteller hun.
– Hvordan lærte du språket?
– Jeg lærte meg norsk gjennom å spørre de andre i klassen om hjelp når det var noe jeg ikke forstod. På den måten ble jeg veldig godt kjent med klassekameratene mine. Språkbarrieren fungerte faktisk positiv for meg. Det viste seg å være en fin måte å bli raskt integrert i klassen, forteller en blid musikkstudent.
Trist å forlate Det er eksamenstid og Tumanova er på vei til øvingsrommet for å forberede seg til eksamen: – Kanskje jeg må spille fiolin eller synge for sensor, sier hun og smiler skjevt. Det vil være noe av det siste hun gjør på skolen før hun setter snuten mot Litauen.
– Jeg vil reise tilbake og anbefale andre å studere ved Høgskulen i Volda. Studiene er veldig bra. I tillegg er jeg imponert over det fine biblioteket og kantina. Men først og fremst setter jeg pris på at det alltid er en ledig plass på pc-stua, sier hun. Marina Tumanova legger til at det er litt trist å forlate Volda. Alle i klassen spør henne om hun skal fortsette å studere sammen med dem til høsten. Men hun må avslutte sine engelskstudier i Litauen først. Oppholdet i Volda gav mersmak. Tumanova ønsker å komme tilbake for å fullføre drømmen som ble påbegynt på Høgskulen i Volda. Å ta flere steg nærmere scenen og bli musikalartist.